จับตาปัญหาค่าเงินภูมิภาค SET พรุ่งนี้ลุ้นฟื้นตัว
บล.อาร์เอชบี โอเอสเค มองว่า หากปัญหาค่าเงินในภูมิภาคคลายตัวหลังจากที่อ่อนค่าติดต่อกันมาหลายวันแล้ว ตลาดน่าจะดีขึ้นได้ พร้อมให้แนวรับ 1,410 จุด ส่วนแนวต้าน 1,424 จุด 
17 ส.ค. 2558

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี โอเอสเค (ประเทศไทย) เปิดเผยถึง ตลาดหุ้นไทยวันนี้ (17 ส.ค.) แกว่งตัวในกรอบแคบ คล้ายภูมิภาคส่วนใหญ่ที่แกว่งตัวในแดนลบ เนื่องจากมีความวิตกค่าเงินในภูมิภาคที่อ่อนค่าลงามทิศทางค่าเงินหยวนของจีน
โดยเฉพาะเงินริงกิตของมาเลเซียที่อ่อนแออย่างต่อเนื่องนับแต่ต้นปีจนถึงปัจจุบันอ่อนค่าลงมาแล้ว 17% ทั้งนี้ ส่วนหนึ่งเป็นผลจากปัญหาด้านการเมืองในประเทศด้วย เนื่องจากนายกรัฐมนตรีของมาเลเซียเจอปัญหาหลายคดี และทุนสำรองของมาเลเซียก็เริ่มร่อยหรอลง
ส่วนค่าเงินสกุลอื่น อย่างเงินรูเปี๊ยะห์ของอินโดนีเซียนับแต่ต้นปีถึงปัจจุบันอ่อนค่าลงไปแล้ว 17.5% และเงินบาทของไทยอ่อนค่าลงราว 7.5% แม้ขณะนี้เงินหยวนของจีนเริ่มนิ่งแล้วหลังอ่อนค่าลงมามาก นอกจากนี้ ราคาน้ำมันในตลาดโลกยังปรับตัวลงต่อเนื่อง ดังนั้น การปรับตัวขึ้นของตลาดหุ้นจึงเป็นไปได้ยาก
แนวโน้มการลงทุนในวันพรุ่งนี้ (18 ส.ค.) มองว่า หากปัญหาค่าเงินในภูมิภาคคลายตัวขึ้นหลังจากที่อ่อนค่าติดต่อกันมาหลายวันแล้ว ตลาดน่าจะดีขึ้นได้ พร้อมให้แนวรับ 1,410 จุด ส่วนแนวต้าน 1,424 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
KTB ปิดที่ 17.70 บาท ลดลง 0.10 บาท
AOT ปิดที่ 287.00 บาท เพิ่มขึ้น 4.00 บาท
PTT  ปิดที่ 297.00 บาท ลดลง 5.00 บาท
TPIPL ปิดที่ 2.36 บาท เพิ่มขึ้น 0.18 บาท
IFEC ปิดที่ 10.40 บาท เพิ่มขึ้น 1.25 บาท
 
ที่มา: สำนักข่าวอินโฟเควสท์